
注讬专讜讘讬谉 住讚 注"讘 - 驻讬专讜砖 砖讟讬讬谞讝诇抓

讘注诇 讘谞讻住讬 讗砖转讜 砖拽讘诇 讘谞讚讜谞讬讛 谞讻住讬诐 诪专讜讘讬诐 专讗讜讬 讙诐 诇讜 诇拽谞讜转 讘拽爪转诐 住驻专 转讜专讛.


专讘讗 讗诪专: 讗驻讬诇讜 注讘讚 注讬住拽讗 讜专讜讜讞 [注砖讛 注住拽 讜讛专讜讬讞 讛专讘讛] 鈥� 专讗讜讬 诇讜 诇注砖讜转 讻讱. 专讘 驻驻讗 讗诪专: 讗驻讬诇讜 诪爪讗 诪爪讬讗讛. 讗诪专 专讘 谞讞诪谉 讘专 讬爪讞拽: 讗讬谉 讛讻专讞 讚讜拽讗 诇讻转讜讘 住驻专 转讜专讛, 讗诇讗 讗驻讬诇讜 讻转讘 讘讛讜 [讘讛诐] 转驻讬诇讬谉, 砖讻讬讜谉 砖注砖讛 诪爪讜讛 讘诪诪讜谉 讝讛, 讬讝讻讛 注诇 讬讚讛 诇讛讞讝讬拽 讘砖讗专.


讜讗诪专 专讘 讞谞讬谉, 讜讗讬转讬诪讗 [讜讬砖 讗讜诪专讬诐] 砖讛讬讛 讝讛 专' 讞谞讬谞讗: 诪讗讬 拽专讗讛 [诪讛讜 讛诪拽专讗] 讛诪专诪讝 注诇 讻讱, 砖谞讗诪专: "讜讬讚专 讬砖专讗诇 谞讚专 诇讛' 讜讬讗诪专 讗诐 谞转讜谉 转转谉 讗转 讛注诐 讛讝讛 讘讬讚讬 讜讛讞专诪转讬 讗转 注专讬讛诐" (讘诪讚讘专 讻讗, 讘) 砖讛专讜爪讬诐 讘讛爪诇讞讛, 专讗讜讬 诇讛诐 诇讛拽讚讬砖 诪诪谞讛 诇砖诐 砖诪讬诐.


讗 讜注讜讚 讘注谞讬谉 砖转讬讬转 讬讬谉 讗诪专 专诪讬 讘专 讗讘讗: 讛讬诇讜讱 讚专讱 砖诇 诪讬诇, 讜讻谉 砖讬谞讛 讻诇 砖讛讜讗 鈥� 诪驻讬讙讬诐 讗转 讛讬讬谉 砖砖转讛. 讗诪专 专讘 谞讞诪谉 讗诪专 专讘讛 讘专 讗讘讜讛: 诇讗 砖谞讜 讛诇讻讛 讝讜 讗诇讗 砖砖转讛 讻讚讬 专讘讬注讬转 讘诇讘讚, 讗讘诇 砖转讛 讬讜转专 诪专讘讬注讬转 讗讬谉 注爪讜转 讗诇讛 诪讜注讬诇讜转, 讻诇 砖讻谉 砖讚专讱 讟讜专讚转讜 讜诪注讬讬驻转 讗讜转讜, 讜砖讬谞讛 诪讜注讟讛 诪砖讻专转讜.


讜砖讜讗诇讬诐: 讜讻讬 讚专讱 诪讬诇 讚讬 讘讛 讜诪驻讬讙讛 讛讬讬谉?! 讜讛转谞讬讗 [讜讛专讬 砖谞讬谞讜 讘讘专讬讬转讗]: 诪注砖讛 讘专讘谉 讙诪诇讬讗诇 砖讛讬讛 专讜讻讘 注诇 讛讞诪讜专 讜讛讬讛 诪讛诇讱 讘讚专讱 诪注讻讜 诇讻讝讬讘, 讜讛讬讛 专' 讗讬诇注讗讬 转诇诪讬讚讜 诪讛诇讱 讗讞专讬讜. 诪爪讗 讙诇讜住拽讬谉 (注讜讙讛) 讘讚专讱, 讗诪专 诇讜 专讘谉 讙诪诇讬讗诇: 讗讬诇注讗讬, 讟讜诇 讙诇讜住拽讬谉 诪谉 讛讚专讱. 诪爪讗 讘讚专讻讜 讛诇讗讛 讙讜讬 讗讞讚, 讗诪专 诇讜 专讘谉 讙诪诇讬讗诇 诇讙讜讬: 诪讘讙讗讬, 讟讜诇 讙诇讜住拽讬谉 讛诇诇讜 诪讗讬诇注讗讬.


谞讬讟驻诇 诇讜 专' 讗讬诇注讗讬 诇讗讜转讜 讙讜讬, 讜讗诪专 诇讜: 诪讛讬讻谉 讗转讛? 讗诪专 诇讜: 诪注讬讬专讜转 砖诇 讘讜专讙谞讬谉 讛住诪讜讻讜转 诇讻讗谉. 砖讗诇讜: 讜诪讛 砖诪讱? 讗诪专 诇讜: 诪讘讙讗讬 砖诪谞讬 [砖诪讬] 砖讗诇讜: 讻诇讜诐 讛讬讻讬专讱 专讘谉 讙诪诇讬讗诇 诪注讜诇诐, 砖讬讜讚注 讛讜讗 讗转 砖诪讱? 讗诪专 诇讜: 诇讗讜 [诇讗].


讜注诇 住讬驻讜专 讝讛 讛注讬专讜: 讘讗讜转讛 砖注讛 诇诪讚谞讜 砖讻讜讜谉 专讘谉 讙诪诇讬讗诇 讘专讜讞 讛拽讜讚砖 诇讚注转 讗转 砖诐 讛讙讜讬. 讜砖诇砖讛 讚讘专讬诐 砖诇 讛诇讻讛 诇诪讚谞讜 讘讗讜转讛 砖注讛 诪诪谞讛讙讜 砖诇 专讘谉 讙诪诇讬讗诇: 诇诪讚谞讜 砖讗讬谉 诪注讘讬专讬谉 (注讜讘专讬诐) 注诇 讛讗讜讻诇讬谉. 讜讗讚诐 讛专讜讗讛 讚讘专 诪讗讻诇 诪讜谞讞 讘讚专讱, 爪专讬讱 诇讛转注讻讘 讜诇讛专讬诪讜.


讜诇诪讚谞讜 砖讛讜诇讻讬谉 讗讞专讬 专讜讘 注讜讘专讬 讚专讻讬诐, 砖讻讬讜谉 砖诪拽讜诐 讝讛 诪拽讜诐 讙讜讬讬诐 讛讬讛, 讛谞讬讞 专讘谉 讙诪诇讬讗诇 砖讗祝 讙诇讜住拽讗 讝讜 砖诇 讙讜讬诐 讛讬讗, 讜讗住讜专讛 讘讗讻讬诇讛 诇讬砖专讗诇, 讜诇讻谉 爪讬讜讛 诇转转讛 诇讙讜讬. 讜诇诪讚谞讜 砖讞诪爪讜 砖诇 讙讜讬 讗讞专 讛驻住讞, 诪讜转专 讘讛谞讗讛. 砖讗讜转讜 诪注砖讛 讗讞专 讛驻住讞 讛讬讛, 砖讛专讬 讬砖 讟讜讘转 讛谞讗讛 诪住讜讬讬诪转 讻砖谞讜转谉 讗转 讛注讜讙讛 诪转谞讛 诇讙讜讬, 讜讗讬谞讜 诪讘注专讛 讻讚讬谉 讞诪抓 砖注讘专 注诇讬讜 讛驻住讞.


诪住讜驻专 注讜讚, 讻讬讜谉 砖讛讙讬注 专讘谉 讙诪诇讬讗诇 诇讻讝讬讘 讘讗 讗讞讚 诇讬砖讗诇 注诇 谞讚专讜. 讗诪专 诇讝讛 砖注诪讜 (诇专' 讗诇注讗讬): 讻诇讜诐 砖转讬谞讜 专讘讬注讬转 讬讬谉 讛讗讬讟诇拽讬 拽讜讚诐 诇讻谉? 讗诪专 诇讜: 讛谉. 讗诪专 诇讜: 讗诐 讻谉, 讬讟讬讬诇 讗讞专讬谞讜 注讚 砖讬驻讬讙 讬讬谞讬谞讜 讜讗讞专 讻讱 谞讜讻诇 诇注住讜拽 讘注谞讬谞讜.


讜讟讬讬诇 讗讜转讜 讗讚诐 讗讞专讬讛谉 砖诇砖讛 诪讬诇讬谉, 注讚 砖讛讙讬注讜 诇住讜诇诪讗 [住讜诇诪讛] 砖诇 爪讜专. 讻讬讜谉 砖讛讙讬注 诇住讜诇诪讗 砖诇 爪讜专, 讬专讚 专讘谉 讙诪诇讬讗诇 诪谉 讛讞诪讜专, 讜谞转注讟祝 讘讟诇讬转讜 讻讚专讱 砖注讜砖讬诐 砖讬讛讗 讛讚讬讬谉 讘讗讬诪讛 讜讘讬专讗讛 讘砖注转 讛讚讬谉, 讜讬砖讘, 讜讛转讬专 诇讜 谞讚专讜.


讜诪注讬专讬诐: 讜讛专讘讛 讚讘专讬诐 砖诇 讛诇讻讛 诇诪讚谞讜 讘讗讜转讛 砖注讛. 诇诪讚谞讜 砖专讘讬注讬转 讬讬谉 讛讗讬讟诇拽讬 诪砖讻专, 讜诇诪讚谞讜 诪讻讗谉 讻讬 砖讬讻讜专 讗诇 讬讜专讛, 讜诇诪讚谞讜 砖讚专讱 诪驻讬讙讛 讗转 讛讬讬谉, 讜诇诪讚谞讜 砖讗讬谉 诪驻讬专讬谉 谞讚专讬诐 诇讗 讻砖讛诪驻讬专 专讻讜讘 讜诇讗 诪讛诇讱 讜诇讗 注讜诪讚 讗诇讗 讬讜砖讘.


拽转谞讬 诪讬讛转 [诪讻诇 诪拽讜诐 砖谞讬谞讜 讻讗谉] 砖讛爪专讬讱 专讘谉 讙诪诇讬讗诇 讛讬诇讜讱 砖诇 砖诇砖讛 诪讬诇讬谉 讻讚讬 诇讛转驻讻讞 诪讛讬讬谉! 讜诪砖讬讘讬诐: 讗讬谉 讝讜 住转讬专讛, 砖讗谞讬 [砖讜谞讛] 讬讬谉 讛讗讬讟诇拽讬 砖讛讜讗 诪砖讻专 讟驻讬 [讘讬讜转专] 讜爪专讬讱 讚专讱 讗专讜讻讛 讬讜转专 讻讚讬 诇讛驻讬讙讜.


讜砖讜讗诇讬诐: 讛讗诐 讗诪谞诐 讻谉 讛讜讗 讛讟注诐? 讜讛讗诪专 [讜讛专讬 讗诪专] 专讘 谞讞诪谉 讗诪专 专讘讛 讘专 讗讘讜讛: 诇讗 砖谞讜 讗诇讗 砖砖转讛 专讘讬注讬转, 讗讘诇 砖转讛 讬讜转专 诪专讘讬注讬转, 讻诇 砖讻谉 讚专讱 讟讜专讚转讜 讜砖讬谞讛 诪砖讻专转讜! 讜讗诐 讛讬讬谉 讛讗讬讟诇拽讬 诪砖讻专 讬讜转专 鈥� 讛专讬讛讜 讻讬讜转专 诪专讘讬注讬转?


讜诪砖讬讘讬诐: 专讻讜讘 砖讗谞讬 [砖讜谞讛], 砖讻讬讜谉 砖讗讬谞讜 诪讛诇讱 讘专讙诇讬讜, 讗讬谉 讛讚专讱 讟讜专讚转讜, 讗祝 砖讙诐 讬讬谞讜 讗讬谞讜 驻讙 讘诪讛讬专讜转. 讜讗讜诪专讬诐: 讛砖转讗 讚讗转讬转 诇讛讻讬 [注讻砖讬讜 砖讛讙注转 诇讻讗谉], 诇砖讬讟转 专诪讬 讘专 讗讘讗 讛讗讜诪专 砖讘讛讬诇讜讱 诪讬诇 讚讬, 谞诪讬 诇讗 拽砖讬讗 [讙诐 讻谉 讗讬谞讜 拽砖讛] 砖讬讻讜诇 讗祝 讛讜讗 诇讜诪专 专讻讜讘 砖讗谞讬 [砖讜谞讛] 讜爪专讬讱 诇专讻讘 讬讜转专 诪诪讬诇 讗讞讚.


讜诇驻专讟讬 讛诪注砖讛 诪讜住讬驻讬诐 讜砖讜讗诇讬诐 诇讙讜驻诐: 讗讬谞讬 [讜讻讬 讻谉 讛讜讗] 砖讞讬讬讘 讛讬讛 专讘谉 讙诪诇讬讗诇 诇专讚转 诪讛讞诪讜专 讻讚讬 诇讛转讬专 讗转 讛谞讚专?! 讜讛讗诪专 [讜讛专讬 讗诪专] 专讘 谞讞诪谉: 诪驻讬专讬谉 谞讚专讬诐 讘讬谉 诪讛诇讱 讘讬谉 注讜诪讚 讜讘讬谉 专讻讜讘! 讜诪讚讜注 讗诐 讻谉, 讬专讚 专讘谉 讙诪诇讬讗诇 诪讞诪讜专讜?


讜诪砖讬讘讬诐: 转谞讗讬 [诪讞诇讜拽转 转谞讗讬诐] 讛讬讗 讚讗讬讻讗 诇诪讗谉 讚讗诪专 [砖讬砖 诪讬 砖讗讜诪专]: 驻讜转讞讬谉 讘讞专讟讛 砖讗讬谉 诇讞驻砖 诇讛转专转 讛谞讚专 讟注诐 诪讬讜讞讚 诇讛转讬专讜, 讜讚讬 讻砖讗讜诪专 砖讛讜讗 诪转讞专讟 注诇 讛谞讚专 砖谞讚专. 讜讚讘专 讝讛 讗驻砖专 诇注砖讜转讜 讘拽诇讜转, 讗祝 讘注诪讬讚讛 讘专讻讬讘讛 讜讘讛诇讬讻讛.


讜讗讬讻讗 诇诪讗谉 讚讗诪专 [讜讬砖 诪讬 砖讗讜诪专]: 讗讬谉 驻讜转讞讬谉 讘讞专讟讛, 讗诇讗 讬砖 诇诪爪讜讗 "驻转讞" 鈥� 讟注诐 讛讬转专 诪讬讜讞讚 诇谞讚专 讝讛, 讜讛讚讘专 讚讜专砖 注讬讜谉 诪专讜讘讛, 讜诇爪讜专讱 讝讛 爪专讬讱 讬讬砖讜讘 讛讚注转, 砖讗讬谞谞讜 拽讬讬诐 讗诇讗 讘讬砖讬讘讛 (转讜住').


砖讻谉 讗诪专 专讘讛 讘专 讘专 讞谞讛 讗诪专 专' 讬讜讞谞谉: 诪讗讬 [讘诪讛] 驻转讞 诇讬讛 [诇讜], 诪讛 驻转讞 讛讬转专 诪爪讗 专讘谉 讙诪诇讬讗诇 诇讛讛讜讗 讙讘专讗 [诇讗讜转讜 讗讚诐], 砖讗诪专 诇讜 注诇 讛讻转讜讘 "讬砖 讘讜讟讛 讻诪讚拽专讜转 讞专讘 讜诇砖讜谉 讞讻诪讬诐 诪专驻讗" (诪砖诇讬 讬讘, 讬讞) 讜讛住讘讬专 诇讜: 讻诇 讛讘讜讟讛 (讛诪讘讟讗) 讚讘专讬 谞讚专 专讗讜讬 诇讚讜拽专讜 讘讞专讘, 砖诪讗 诇讗 讬拽讬讬诪讜 讜诇讻讱 诪诇讻转讞讬诇讛 讗讬谉 专讗讜讬 讻诇诇 诇讗讚诐 诇谞讚讜专 谞讚专. 讜讗祝 讗转讛, 讗讬诇讜 讛讬讬转 讬讜讚注 砖讻诇 讛谞讜讚专 诪转讞讬讬讘 讘谞驻砖讜, 讛讗诐 讛讬讬转 谞讜讚专? 讗诇讗 砖诇砖讜谉 讞讻诪讬诐 诪专驻讗, 砖讗诐 诪转讬专讬诐 诇讜 讞讻诪讬诐, 讛专讬 讛诐 诪驻拽讬注讬诐 讗转 讛谞讚专 诪注讬拽专讜, 讜讻讗讬诇讜 诇讗 谞讚专.


讘 讗诪专 诪专 [讛讞讻诐]: 讘转讜讱 讛讚讘专讬诐 砖住讜驻专讜 讘专讘谉 讙诪诇讬讗诇 诇诪讚谞讜 砖讗讬谉 诪注讘讬专讬谉 注诇 讛讗讜讻诇讬谉 讜讬砖 诇讛讬讝讛专 讘讻讘讜讚诐 讜诇讛专讬诪诐. 讗诪专 专' 讬讜讞谞谉 诪砖讜诐 [讘砖诐] 专' 砖诪注讜谉 讘谉 讬讜讞讗讬: 诇讗 砖谞讜 讛诇讻讛 讝讜 讗诇讗 讘讚讜专讜转 讛专讗砖讜谞讬诐, 砖讗讬谉 讘谞讜转 讬砖专讗诇 驻专讜爪讜转 (专讙讬诇讜转 讜诪砖转诪砖讜转) 讘讻砖驻讬诐. 讗讘诇 讘讚讜专讜转 讛讗讞专讜谞讬诐, 砖讘谞讜转 讬砖专讗诇 驻专讜爪讜转 讘讻砖驻讬诐, 诪注讘讬专讬谉. 砖诪讗 注砖讜 讻砖驻讬诐 讘讗讜转讜 诇讞诐, 讜讗讬谉 诇讗讚诐 诇讛住转讻谉 讘讻讱.


转谞讗 [砖谞讬谞讜]: 讗诐 讛讬讜 讗诇讛 诇讞诪讬诐 砖诇讬诪讬谉 鈥� 诪注讘讬专讬谉 注诇讬讛诐, 砖讬砖 诇讞砖讜砖 砖诪讗 诇讻砖驻讬诐 讛讜谞讞讜. 讜讗诐 诪爪讗 驻转讬转讬谉 鈥� 讗讬谉 诪注讘讬专讬谉, 诪砖讜诐 砖讗讬谉 注讜砖讬诐 讘讛诐 讻砖驻讬诐. 讗诪专 诇讬讛 [诇讜] 专讘 讗住讬 诇专讘 讗砖讬: 讜讻讬 注诇 驻转讬转讬谉 诇讗 注讘讚谉 [讗讬谉 讛谉 注讜砖讜转] 讻砖驻讬诐? 讜讛专讬 讘讻转讜讘 讛诪讚讘专 讘诪讻砖驻讜转 谞讗诪专: "讜转讞诇诇谞讛 讗转讬 讗诇 注诪讬 讘砖注诇讬 砖注专讬诐 讜讘驻转讜转讬 诇讞诐" (讬讞讝拽讗诇 讬讙, 讬讟) 讜诪砖讬讘讬诐: 讗讬谉 讛讻讜讜谞讛 砖注砖讜 讻砖驻讬诐 讘驻转讜转讬 讛诇讞诐, 讗诇讗 驻转讬转讬诐 讗诇讜 讛诐 讚砖拽诇讬 讘讗讙专讬讬讛讜 [砖讛谉 诪拽讘诇讜转 讘砖讻专谉] 讗讘诇 诇讻砖驻讬诐, 讗讬谉 讛驻转讬转讬诐 专讗讜讬讬诐.


讗诪专 专讘 砖砖转 诪砖讜诐 [讘砖诐] 专' 讗诇注讝专 讘谉 注讝专讬讛:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

